A Komplex Alapprogram koncepciója

Képzés időpontja: 2019. augusztus 26-27.

Képzés helye: Siklósi Táncsics Mihály Gimnázium, Általános Iskola és Alapfokú Művészeti Iskola Kanizsai Dorottya Általános Iskolája, 7800 Siklós, Hajdú I. u. 13.

Készítette: Hegedüs Éva

Dátum: 2019. 09. 02.

1. **A Komplex Alapprogram célja, feladata**

A Komplex Alapprogram olyan nevelési-oktatási program, aminek célja a végzettség nélküli iskolaelhagyás megelőzése az általános iskolákban. Kiindulópontja, hogy a tanulók különböző társadalmi helyzetűek, különböző sajátosságaik vannak. Cél a szociokulturális háttér kiegyenlítése, esélybiztosítás. Ennek érdekében szükséges differenciált módszertan alkalmazása. Az oktatás mellett fokozott szerepet kap a személyes és társas kompetenciák fejlesztése. Az ismeretanyag átadása önmagában nem biztosítja az életbeli sikerességet a kulcskompetenciák elsajátítása nélkül.

A módszer középpontjában a DFHT (differenciált fejlesztés heterogén tanulócsoportokban) tanítási, tanulási stratégia áll, amelynek lényege, hogy figyelembe veszi a gyerekek eltérő társadalombeli és osztálybeli státuszát. Az alkalmazott módszerek a differenciált egyéni munkán kívül magukban foglalják a párban folyó tanulást, a kooperatív csoportmunkát, a drámajátékot, a projektmunkát és a tanórán kívüli programokat. Tematikusan öt csomópont köré szerveződnek a komplex alapprogram órái, ezek alapján öt alprogramot különböztetünk meg. Az alprogrami órákat a délutáni idősávban tartjuk, testmozgás alapú, életgyakorlat alapú, művészet alapú, digitális alapú és logika alapú alprogramokban. Ezeken kívül a program bevezeti a ráhangoló órát, a komplex órát és a „te órád”-at.

1. **Tanuláselméleti háttér, alapelvek**

A Komplex Alapprogram tanuláselméleti háttere a szociokonstruktivizmus. Ennek kiindulópontja az a koncepció, amely szerint a tanulás során a gyermekben úgy alakul ki a világra vonatkozó tudás, hogy társas tapasztalatai és élményei alapján saját maga építi fel a világ mentális modelljét. Ezért fontos, hogy teret biztosítsunk a legkülönbözőbb tevékenységeknek, amelyekben aktívan szerezhet tapasztalatokat az élet különböző területein. Eszerint a felfogás szerint a gyermek feladata nem egy kész absztrakt tudás befogadása és reprodukálása, hanem saját tudásának megalkotása. Erre különösen alkalmas módszereket kínál a projektpedagógia, az élményközpontú módszerek, a páros és csoportos tanulás.

A program öt alapelv mentén szerveződik:

1. **Adaptivitás** – ennek lényege a rugalmasság, az alkalmazkodásra a tanulói sajátosságokhoz, valamint az intézményi lehetőségekhez és a szülők igényeihez. A program nem központilag irányított, hanem a helyi kezdeményezésekre, jó gyakorlatokra épül. Módszerében figyelembe veszi a tanulók egyediségét, a differenciált igényeket.
2. **Komplexitás** – rendszerben gondolkodunk arról, hogy milyen beavatkozásokkal tudjuk elérni a fejlesztési célokat. Több szinten fogalmaz meg ajánlásokat: az intézményfejlesztés vonatkozásában, a pedagógiai módszerekben, a partnerségek és a szülői kapcsolattartás területén.
3. **Közösségi lét** – hangsúlyozza az iskola befogadó, közösségi jellegét, a tantestület egységes szemléletét és a tanulói közösségfejlesztés fontosságát.
4. **Tanulástámogatás** – egyik eleme a világra való nyitottság felébresztése a gyerekekben, de ide tartozik a tanulástechnikai módszerek átadása is. Fontos cél, hogy a tanulók képesek legyenek megfogalmazni saját tanulási céljaikat és megtervezni a sikeres tanulási utakat. A pedagógusnak ebben mentoráló, facilitátor szerepe van.
5. **Méltányosság** – feltétele az esélyegyenlőségnek, a hátránykompenzációnak. A differenciált módszertan és a gyakorlatias, tevékenykedtető pedagógiai eszköztár lehetővé teszi, hogy minden tanuló megkapja a számára szükséges támogatást az életbeli sikerességhez.
6. **Szervezeti diagnózis**

A képzés folyamán elkészítettük intézményünk SWOT-analízisét, ez segítségünkre lehet a program adaptálása során

Meghatároztuk intézményünk **erősség**eit, melyek közül a legfontosabbak a módszertani gazdagság, innovációra való készség, illetve a tanórán kívüli tevékenységek változatossága.

**Gyengeség**eink egy része az iskolaépület infrastrukturális adottságaihoz köthető (szellőztetési problémák), amely a délutáni órákban nehezíti a hatékony, kellemes tanulási környezet megteremtését. Egyéb gyengeség a kommunikáció esetenkénti hiánya, nem megfelelő volta.

**Lehetőség**eink vannak a kapcsolati tőke, módszertani gazdagság, infrastrukturális adottságok továbbgondolása

A veszélyek, fenyegetések, **akadályok** között első helyre került a jogszabályi háttér, amely jórészt a személyi állománytól független változó. Emellett problémát jelenthetnek az előítéletek, a kommunikáció hiánya, illetve az eszközhiány.

1. **Az intézmény bemutatása**

A Siklósi Táncsics Mihály Gimnázium, Általános Iskola és Alapfokú Művészeti Iskola Kanizsai Dorottya Általános Iskolájának jelenlegi tanulólétszáma 311 fő. 33 pedagógus dolgozik az intézményben, munkájukat két pedagógiai asszisztens segíti. Jelenleg nyolc évfolyamon 14 osztály van. Az osztályokban emelt óraszámú ének-zene, illetve emelt óraszámú angol oktatás folyik. Az intézmény informatikai szempontból jól felszereltnek mondható, a termek többségében található projektor és interaktív tábla. Az iskolához sportcsarnok is tartozik. Fontos számunkra a zenei nevelés. Ehhez hozzájárul a szomszédos épületben található zeneiskola. Az iskolában két kórus működik.

Az iskola számos külső partnerrel tart élő, kölcsönösen produktív kapcsolatot. Több alkalommal vettünk részt külső programokon, például a helyi könyvtárban, a várban.

1. **Az osztályközösség**

Az osztályközösség fejlődését segítik a szervezett programok, szabadidős tevékenységek, melyekből iskolánk széleskörű kínálatot nyújt. Ilyenek az alsós és felsős avatások, projektek, Halloween- és Christmas party, alsós és felsős farsang, osztály- és szülős kirándulások, iskolai kirándulások, papírgyűjtés, túrák, színházlátogatás, hangversenybérlet, ünnepélyek, megemlékezések, élőzenés tanórák, Föld napja, közös ünneplések, szereplések.

Osztályomban, a 6. a-ban 21 tanuló van, ebből 14 fiú, 7 lány. Az elmúlt tanévben az osztály minden tanulója tagja volt a felsős énekkarnak, mindannyian vettek színházbérletet. A hangversenybérletet a szülők javaslatára osztálypénzből vettük meg az osztály összes tanulójának. Az osztályközösség jónak mondható, ebben nagy szerepet játszik az alsós tanítók alapozó, közösségépítő munkája. A gyerekek nyitottak az újdonságokra, szívesen, aktívan vesznek részt az iskolai programokban. A szülők támogató hátteret biztosítanak a tanuláshoz, a közösségi tevékenységekhez.

1. **Tanári problémáim**

Tanári munkám során időnként problémát jelent a túlzott adminisztráció és a részben emiatti fokozott leterheltség. A pedagóguspályát fokozottan jellemzi a jogszabályoknak való megfelelési kényszer. Időnként problémát jelent, hogy egyes rendezvényeket pénzügyi szempontból jóval előre meg kell tervezni, ami az eszközszükségletet illeti. Ez pedig a feladatok mennyisége miatt ez sokszor nem megoldható. Ilyenkor gyakran részben saját forrásból kell fedezni egy-egy program eszközszükségletét.

1. **Rövidtávú céljaim**

Rövidtávú céljaim között szerepel a Komplex Alapprogramhoz kötődő további képzések sikeres teljesítése, a szakirodalmi háttér megismerése. Emellett pedig a tanévkezdéssel összefüggő tanári és osztályfőnöki feladatok elvégzése. Mivel nyelvtanárként elsőtől nyolcadik évfolyamig tanítok, továbbra is folyamatos feladat a tanulók életkorának megfelelő, megfelelően motiváló, differenciáló és a kerettantervi előírásoknak megfelelő tartalommal megtöltött feladatok és tanmenetek elkészítése, előkészítése.

1. **Középtávú céljaim**

Középtávú céljaim közé tartoznak a feladat- és munkakörömmel kapcsolatos módszertani továbbképzések elvégzése. A továbbiakban a jelen továbbképzésen elsajátított ismeretek gyakorlati kipróbálása, majd alkalmazása mindennapos pedagógiai gyakorlatomban. Ennek érdekében szeretnék gyakorlati tapasztalatokat gyűjteni, akár más intézményben történő óralátogatás során, akár kollégákkal való tapasztalatcsere által.

1. **Szerepem a Komplex Alapprogramban**

A program bevezetése során fontos feladat a tananyag nyitott végű feladattá formálása, normák, szabályok alkalmazása, szerepek bevezetése, megtanulása és folyamatos alkalmazása. Folyamatosan figyelni kell az irányító szerep tanulókra történő „átruházására”, és a tanár ösztönző szerepének fenntartására. Lényeges a magyar iskolarendszerben hagyományosan jelen lévő kontrolláló szerep helyett egy ösztönző szerepre való fokozott és tartós átállás. Mindennapos tanári munkám során az alapprogram elveinek többségét már alkalmazom a gyakorlatban. Bízom benne, hogy a Komplex Alapprogram elveinek folyamatos, tartós alkalmazásával hozzá tudok járulni a korai iskolaelhagyás csökkentéséhez, a tanulás diákok számára méltányosabbá, élvezetesebbé tételéhez.